  Виталий Пронин Ижысь Пастухов урамысь 13 номеро юртлы выльысь берыктӥське «Печатьлэн юртэз» ним.13-тӥ январе - Россиысь Печатьлэн нуналэз. Таин валче Удмуртиысь Печатья но ивор вӧлмытонъя агентстволэн кивалтӥсез Алексей Воронцов журналистъёсын пумиськылӥз.Шаерысьтымы прессаез лэсьтэ 262 СМИ. Та пӧлысь 159-эз - газетъёс но журналъёс, 103-ез - радио, телевидение, интернет ресурсъёс. Алексей Воронцов верамъя, кылем арын 16 радиоканал, 2 телеканал, 10 газет-журнал кылдӥз. Со дыре ик 60-эз быриз. Агентстволэн бурд улаз ужа 38 СМИ.Ар талэсь азьло шаерамы Интернет вотэсын кылдӥз иворъёсъя «Удмуртия» агентство. Нуналаз отчы ог 3 сюрс 700 мурт пыра. Татысь ик шедьтыны луэ удмурт кылын материалъёсты но. Алексей Воронцов верамъя, азьланяз «Удмуртилэсь» ужзэ паськытатозы. Кылсярысь, сайт пыр ужрадъёсты меӵак эфирын адӟыны луоз. Али со понна басьтӥське аппаратура. Со сяна, англи кылын но иворъёс дасяны чакламын. Ваньмыз со лэсьтӥське, шаермы сярысь палэнын но мед тодозы шуыса.«Мынам Удмуртие» телерадиокомпанилэн но ужез ӟеч азинтӥське. Кылем арын со 24 часъем вещание выжиз. Москваын туэ 22-тӥ феврале улосъёсысь телеканалъёс пӧлысь быръёзы калыклы тужгес матысьсэ. Сыӵе каналъёс пӧлы сюрыны луонлыкъёсыз вань «Мынам Удмуртилэн» но. Со сяна, ужъёс нуисько каналэз «Триколор» спутнике поттон понна. Отчы сюронлы 40 миллион манет висъямын ни. Шаерамы устозэ радиопередачаез, телеканалэз, интернет но газет материалэз быръёзы.Печатьлэсь юртсэ кылдытон бордын но уж азинтӥськоз. Туннэ Пастухов урамысь 13-тӥ юртын интыяськемын Журналистъёслэн огазеяськонзы, Писательёслэн огазеяськонзы но шаерысьтымы 7 газет-журналъёс, иворъёсъя «Удмуртия» агентство, «Удмуртия» издательство. Азьланяз чакламын мукет изданиосты но отчы выжтыны. Со сяна, татын ик луозы СМИ-ослэсь но журналистъёслэсь правооссэс утёнъя центр, пресс-центр. Элькун типографиез Ижысь типографиен огазеямзы бере бадӟым интыос бушазы уго. Со интые ик чакламын усьтыны печатьлы сӥзем музей. Адямиос татчы мыло-кыдо вутто ни вашкала фотоаппаратъёссэс, техниказэс. Куд-ог ёрос газетъёсысь типографиосын кылемын вашкала газет лэсьтон станокъёс - линотипъёс, соосты но музее ваёзы. Та юртын ик инты сюроз литературной кафелы, пӧртэм адӟытонъёсты, документальной киноосты возьматъян заллы.Кылем ар узыр вал юбиляръёслы. 60 ар тырмиз Удмуртиын телевидение кылдэмлы. 15 арзэ пусйиз «Мынам Удмуртие» телерадиокомпания. 90 ар тырмиз «Кенеш» журналлы, быдэн 25-сэс пусйизы «Янарыш» но «Известия Удмуртской республики» газетъёс. Туэ 100 арзэ пумита «Удмуртская правда» газет. Таин валче чакламын котырес ӝӧк сьӧрын пумиськонъёс, семинаръёс ортчытыны.Шаерысьтымы журналистъёс понна Правительстволэсь премиязэ кылдытон сярысь уж нуиське. Устозэ радиопередачаез, телеканалэз, интернет но газет материалэз быръёзы. Нош гожъяськон удысын элькун кивалтэтлэсь литературной премизэ басьтэмъёс тодмо ни. Кылем ар понна «литературно-художественной произведение» номинациын устоез луиз В. Ар-Серги «Нить» но «Кам вылын» книгаосыныз. Кылбурет удысын вормисьёс луизы «Нить непростая живая судьбы» сборникеныз  В. Мирошниченко но «Ватка палась Ваняос» серемес сборникеныз В. Михайлов. «Нылпиос понна устоез произведение» номинациын дунъямын «Вероника плюс» повестез понна У. Бадртдинов. Ваньзэсты таосты сӥлы карозы 13-тӥ январе, шаерысьтымы прессалэсь нуналзэ пусйыку. Соку ик люкылозы мукет дунъетъёсты но кузьымъёсты. Кылсярысь, Э. Батуев нимо премиен пусъемын «Удмурт дунне» газетлэн редакторезлэн воштӥсез Е. Миннигараева но «Мынам Удмуртие» телеканалысь журналистъёс С. Пикулева но С. Белых.Елена Сараматова Туспуктэмъёсыз: М. Векшиналэн но А. Горбуновлэн  Теги: лыдпусъёс удмуртдунне  